সপ্তাহ কয়েক আগেই আফগানিস্তানের এক খুদে ভক্তকে তাঁর সই করা জার্সি পাঠিয়ে আরব দুনিয়ার মন জয় করেছিলেন তিনি। আর চলতি সপ্তাহে সেই লিওনেল মেসিকে নিয়ে আরব দুনিয়ায় শুরু হল প্রবল বিতর্ক! কারণ, মিশরের একটি দাতব্য সংস্থার সাহায্যার্থে তাঁর ফুটবল বুটজোড়া নিলাম করার ইচ্ছা প্রকাশ! মিশরের একটি টিভি চ্যানেলকে দেওয়া সাক্ষাৎকারে উপস্থাপিকাকে আর্জেন্তিনীয় কিংবদন্তি একথা জানানোর পরেই মিশর জুড়ে বিতর্ক শুরু হয়ে যায়। বিতর্কের কারণ, আরব দুনিয়ায় জুতো উপহার দেওয়াকে অসম্মান করা বোঝানো হয়।
মঙ্গলবার অবশ্য তারই মধ্যে আর্জেন্তিনার মারিও কেম্পেস স্টেডিয়ামে দেশের হয়ে ৫০তম গোল করে ফেললেন বার্সেলোনা তারকা। ২০১৮-র বিশ্বকাপের যোগ্যতা অর্জনে দক্ষিণ আমেরিকা পর্বের ম্যাচে বলিভিয়াকে দু’গোলে হারাল আর্জেন্তিনা। মেসি ছাড়াও গোল করলেন গ্যাব্রিয়েল মার্কাদো। মেসির ৫০ গোল এল ১০৭ ম্যাচে। আর্জেন্তিনার হয়ে সর্বোচ্চ গোলদাতার তালিকায় মেসির আগে এখন শুধু গ্যাব্রিয়েল বাতিস্তুতা। তিনি ৭৮টি ম্যাচে করেছিলেন ৫৬টি গোল। ৫০তম গোল নিয়ে অবশ্য মেসিকে সেরকম উচ্ছ্বসিত দেখায়নি। বলেছেন, ‘‘ভাল লাগছে দেশের হয়ে ৫০ গোল করতে পেরেছি বলে। কিন্তু আরও খুশি হয়েছি দু’টি ম্যাচ জিতে ছ’পয়েন্ট পেয়ে। আমরা আমাদের গ্রুপে নিচের দিকেই ছিলাম। তবে এখনও আমাদের অনেক দূর যেতে হবে।’’
মারিও কেম্পেস স্টেডিয়ামের মাঠ নিয়ে একদমই সন্তুষ্ট নন আর্জেন্তিনার অধিনায়ক। ম্যাচের পর সাংবাদিক বৈঠকে মেসি বলেছেন, ‘‘আমরা চেষ্টা করেছিলাম সেরা খেলাটাই খেলতে। কিন্তু মাঠের খারাপ অবস্থার জন্য সেটা পারিনি।’’
আগামী শনিবারই ক্যাম্প ন্যু’তে এল ক্লাসিকো। বলিভিয়ার বিরুদ্ধে জয়ের পরেই সেই ম্যাচ ঢুকে পড়েছে মেসির ভাবনায়। না হলে মঙ্গলবারই তিনি বলবেন কেন, ‘‘রিয়াল মাদ্রিদ যে কোনও সময় শক্তিশালী দল। কী সব দারুণ ফুটবলার আছে ওই ক্লাবে। তাই যে কোনও পরিস্থিতিতে এই ম্যাচ ভীষণ কঠিন।’’ রোনাল্ডোর প্রসঙ্গও উঠেছিল। মেসি বলেছেন, ‘‘আমাদের মধ্যে সম্পর্ক গড়ে ওঠেনি। কারণ, আমরা দু’জনে দু’টো আলাদা শহরে থাকি।’’